Meddelelse om tilpasning af niveauet af toldkontingenter under beskyttelsesforanstaltningerne over for visse stålprodukter efter Det Forenede Kongeriges udtræden af Den Europæiske Union pr. 1. januar 2021

(2020/C 366/12)

Den 31. januar 2019 indførte Europa-Kommissionen (»Kommissionen«) endelige beskyttelsesforanstaltninger over for visse stålprodukter (»forordningen om endelige beskyttelsesforanstaltninger«) (1).

I henhold til udtrædelsesaftalen mellem Den Europæiske Union og Det Forenede Kongerige (»UK«) vil UK pr. 1. januar 2021 ikke længere være en del af EU's toldområde. Det territoriale anvendelsesområde for beskyttelsesforanstaltninger vil derfor fra og med denne dato blive ændret. Med henblik på denne ændring finder Kommissionen det hensigtsmæssigt tilsvarende at tilpasse mængderne af toldkontingenter og listen over udviklingslande, som er omfattet af de nuværende foranstaltninger.

1. Varedækning

Den vare, der er genstand for denne undersøgelse, består af visse stålprodukter som opført i bilag I til denne meddelelse.

2. Undersøgelsens omfang

Denne tilpasning af toldkontingenter for den resterende gyldighedsperiode af de nuværende beskyttelsesforanstaltninger (2) består i at foretage en genberegning af mængderne af toldkontingenter under hensyntagen til importmængden til Unionen (EU-27), idet UK betragtes som et tredjeland i referenceperioden (2015-2017).

3. Metode

Kommissionen anser følgende metode for tilpasning af toldkontingentmængder som den mest hensigtsmæssige:

a) Først fastsættes importmængderne for de lande, der er omfattet af foranstaltninger i EU-27 i perioden 2015-2017 (3).

b) Herefter tilføjes importmængden fra UK til EU-27 i perioden 2015-2017 (4).

c) Til de deraf følgende beløb pr. varekategori lægges 5 % (svarende til forhøjelsen fra februar 2019) og liberaliseringsforøgelserne (2 forøgelser på ca. 3 % henholdsvis i juli 2019 og 2020).

4. Foreslåede nye toldkontingenter som følge af tilpasningen

Under henvisning til ovenstående metode informerer Kommissionen hermed de interesserede parter om de genberegnede toldkontingentmængder pr. varekategori og oprindelsesland, som Kommissionen har til hensigt at stille til rådighed fra den 1. januar 2021 til den 30. juni 2021.

Ændringerne i mængde og eventuelt afsnit (enten landespecifik eller resterende toldkontingent) af toldkontingenterne for visse eksportlande i visse varekategorier (5) skyldes udelukkende de nye datasæt for import, som anvendes til kvotetildeling efter de i afsnit 3 ovenfor beskrevne tilføjelser og fradrag. Disse ændringer afspejler på ingen måde en ændring af principperne for fastsættelse af toldkontingenter som defineret ved de endelige foranstaltninger i februar 2019, herunder kravet om at være berettiget til et landespecifikt toldkontingent (6), som forbliver uændret.

I mangel af præcise data vedrørende fordelingen mellem varekategori 4A og 4B i perioden 2015-2017 fandt følgende metode anvendelse. For lande, der i øjeblikket er omfattet af foranstaltninger, var fordelingen mellem de to varekategorier baseret på 2017-forholdet, det vil sige den eneste periode, hvor der var kendskab til det præcise importniveau under varekategori 4A (indførelse af specifikke Taric-koder på tidspunktet for indførelsen af antidumpingforanstaltninger). Kommissionen er, for så vidt angår UK-import og indtil der foreligger yderligere oplysninger, af den opfattelse, at importen bør fordeles ligeligt mellem de to varekategorier. Interesserede parter og berørte lande opfordres hermed til at gennemgå dette forslag og, alt efter omstændighederne, fremlægge dokumentation til støtte for det modsatte.

De genberegnede toldkontingentmængder pr. varekategori og oprindelse for perioderne januar-marts og april-juni 2021, pr. kvartal, er anført i bilag II og IV (7) til denne meddelelse.

Kommissionen har også til hensigt at ajourføre listen over varekategorier med oprindelse i udviklingslande, som er omfattet af de endelige foranstaltninger (jf. bilag III). Kommissionen har til hensigt at basere sin beregning på de ajourførte data, som er opnået ved anvendelse af den metode, som er beskrevet i afsnit 3 ovenfor for datasættet for 2019-import.

Ændringerne af den nuværende liste over udviklingslande, der er omfattet af foranstaltningerne, er som følger:

— De Forenede Arabiske Emirater vil blive udelukket i varekategori 21 og 26

— Tyrkiet vil blive udelukket i varekategori 25A

— Kina vil være omfattet af foranstaltningerne i varekategori 22.

4.1. Skriftlige tilkendegivelser

Kommissionen opfordrer alle interesserede parter til udelukkende at komme med bemærkninger til de nye toldkontingenter som følge af tilpasningen. Bemærkningerne skal begrænse sig til den metode, der anvendes for at tilpasse toldkontingenterne, og den liste over udviklingslande, der er omfattet af de nuværende foranstaltninger.

Enhver tilkendegivelse med tilhørende dokumentation skal være Kommissionen i hænde senest 5 arbejdsdage efter datoen for offentliggørelse af denne meddelelse i Den Europæiske Unions Tidende.

4.2. Indgivelse af oplysninger og forlængelse af tidsfristerne i denne meddelelse

Reglen er, at interesserede parter kun kan indgive oplysninger inden for de tidsrammer, der er angivet i denne meddelelse. Der kan kun anmodes om forlængelse af de tidsfrister, der er angivet i denne meddelelse, under særlige omstændigheder, og tidsfristerne vil kun blive forlænget, hvis forlængelsen er behørigt begrundet. Behørigt begrundede forlængelser af fristen for at indgive tilkendegivelser er normalt begrænset til yderligere 2 dage.

4.3. Vejledning om indgivelse af skriftlige tilkendegivelser

I betragtning af det potentielt store antal tilkendegivelser, som Kommissionen eventuelt vil modtage som følge af denne meddelelse og den begrænsede tid, inden de genberegnede toldkontingenter træder i kraft, samt for at sikre overensstemmelse mellem tilkendegivelser og hurtig behandling og analyse heraf, har Kommissionen udformet en model, som parterne skal anvende til indgivelse af bemærkninger. Modellen findes i bilag V til denne meddelelse.

Oplysninger, som indgives til Kommissionen som led i en handelsbeskyttelsesprocedure, må ikke være omfattet af ophavsret. Interesserede parter skal, inden de indgiver oplysninger og/eller data til Kommissionen, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

Alle skriftlige tilkendegivelser fra interesserede parter, for hvilke der anmodes om fortrolig behandling, skal forsynes med påtegningen »Limited« (8). De parter, der indgiver oplysninger i løbet af undersøgelsen, opfordres til at begrunde deres anmodning om fortrolig behandling.

Parter, der indgiver oplysninger, der er forsynet med påtegningen »Limited«, anmodes om at indgive ikke-fortrolige sammendrag heraf, som forsynes med påtegningen »For inspection by interested parties«, jf. artikel 8 i Europa-Parlamentets og Rådets forordning (EU) 2015/478 (9) og artikel 5 i Europa-Parlamentets og Rådets forordning (EU) 2015/755 (10). Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold og skal være Kommissionen i hænde samtidig med den udgave, der er forsynet med påtegningen »Limited«.

Hvis en part, der indsender fortrolige oplysninger, ikke kan give en god begrundelse for at anmode om fortrolig behandling eller undlader at indsende et ikke-fortroligt sammendrag heraf, der opfylder kravene til form og indhold, kan Kommissionen se bort fra disse oplysninger, medmindre det på et relevant grundlag og på tilfredsstillende vis kan godtgøres, at oplysningerne er korrekte.

Interesserede parter opfordres til at fremsætte deres bemærkninger og anmodninger via TRON.tdi (https://tron.trade.ec.europa.eu/tron/TDI), herunder scannede fuldmagter. Ved brug af TRON.tdi eller e-mail udtrykker de interesserede parter accept af de regler, der gælder for elektronisk kommunikation, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels websted: http://trade.ec.europa.eu/doclib/docs/2011/june/tradoc_148003.pdf.

Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter via TRON.tdi eller pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indgivelse af bemærkninger via TRON.tdi.

Kommissionens postadresse:

Europa-Kommissionen Generaldirektoratet for Handel Direktorat G, Kontor G5 Kontor: CHAR 03/66 1049 Bruxelles/Brussel BELGIEN TRON.tdi: https://webgate.ec.europa.eu/tron/tdi

E-mailadresse: TRADE-SAFE009-REVIEW@ec.europa.eu

5. Tidsplan

For at minimere usikkerheden for de økonomiske aktører skal proceduren afsluttes hurtigst muligt med henblik på at få de genberegnede toldkontingenter på plads senest den 1. januar 2021.

6. Manglende samarbejdsvilje

Hvis en af de interesserede parter undlader at meddele de nødvendige oplysninger inden for de fastsatte frister eller lægger væsentlige hindringer i vejen for undersøgelsen, kan der drages konklusioner på grundlag af de foreliggende faktiske oplysninger, jf. artikel 5 i forordning (EU) 2015/478 og artikel 3 i forordning (EU) 2015/755. Konkluderes det, at en interesseret part har givet urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

7. Høringskonsulent

Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til dokumenternes fortrolighed, anmodninger om forlængelse af tidsfrister og eventuelle andre anmodninger vedrørende de interesserede parters og tredjeparters ret til forsvar, som kan opstå under proceduren.

Interesserede parter kan anmode om, at høringskonsulenten griber ind. En sådan indgriben er i princippet begrænset til problemer, der er opstået i løbet af den nuværende undersøgelse.

En anmodning om, at høringskonsulenten griber ind, skal indgives skriftligt og begrundes. Høringskonsulenten vil undersøge årsagerne til anmodninger under behørig hensyntagen til god forvaltningsskik og rettidig afslutning af undersøgelsen.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels websted: http://ec.europa.eu/trade/trade-policy-and-you/contacts/hearing-officer/.

8. Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725 (11).

En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted: http://trade.ec.europa.eu/doclib/html/157639.htm

(1) Kommissionens gennemførelsesforordning (EU) 2019/159 af 31. januar 2019 om indførelse af endelige beskyttelsesforanstaltninger over for importen af visse stålprodukter (EUT L 31 af 1.2.2019, s. 27).

(2) For kvartalerne januar-marts og april-juni 2021.

(3) Kilde: Eurostat.

(4) På grundlag af statistikker for intra-EU-handel (kilde: Eurostat).

(5) Efter tilpasning af toldkontingentmængderne vil visse lande, der i øjeblikket er omfattet af det resterende toldkontingent i en bestemt kategori, være berettiget til et landespecifikt toldkontingent og omvendt.

(6) Et land vil normalt være omfattet af et landespecifikt toldkontingent, hvis dets importandel i en given varekategori i referenceperioden (med tilpasset datasæt) er mindst 5 %.

(7) Dette bilag vedrører adgangen til de resterende toldkontingentmængder i det sidste kvartal af en periode.

(8) Et dokument med påtegningen »Limited« er et fortroligt dokument i henhold til artikel 8 i forordning (EU) 2015/478, artikel 5 i forordning (EU) 2015/755 og artikel 3.2 i WTO-aftalen om beskyttelsesforanstaltninger. Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(9) EUT L 83 af 27.3.2015, p. 16.

(10) EUT L 123 af 19.5.2015, p. 33.

(11) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).